

# Мәскәүдә “Дакар-2015” җиңүчеләрен – “КАМАЗ-Мастер” командасын каршы алдылар

*20.01.2015*


“КАМАЗ-Мастер” командасы әгъзалары, “Дакар-2015” ралли-марафоны җиңүчеләре бүген Россиягә әйләнеп кайттылар. Мәскәүнең Домодедово аэропортында аларны Татарстан Премьер-министры Илдар Халиков, “КАМАЗ” ААҖ генераль директоры Сергей Когогин, җанатарлар, Мәскәүнең хәрби училище курсантлары, Президент полкы солдатлары, шулай ук күп санда журналистлар каршы алды.


“Дакар-2015” марафоны өч ил территориясендә – Аргентина, Чили һәм Боливиядә узды. 17 гыйнварда ул Буэнос-Айреста тәмамланды. “КАМАЗ-Мастер” командасы экипажлары йөк автомобильләре ярышларында тулысынча мактау пьедесталын биләделәр. Беренче урынны Айрат Мәрдиев экипажы алды, аның өчен бу җиңү “Дакар”да беренче булды. Икенче һәм өченче урыннарны Эдуард Николаев һәм Андрей Каргинов экипажлары яулады. “КАМАЗ-Мастер”ның тагын бер вәкиле Дмитрий Сотников гомуми зачетта бишенче булды.


Команданы бу җиңүләре белән Россия Президенты Владимир Путин һәм Татарстан Президенты Рөстәм Миңнеханов котлаганнар иде инде.


*"Вести.ru" материаллары буенча *
Мәскәүдә “Дакар-2015” җиңүчеләрен – “КАМАЗ-Мастер” командасын каршы алдылар